Şewa 15ê hezîrane de saete 00:05î de dewleta tirke bi hawayêkê hemdemî Şingal, Mexmûr û Herêmanê Pawitişî yê Medya ser o bombayî varnayî. Hêrişan nêzdîyê 40 deqayan dewan kerd. Bombardumanê Şingalî de 4 endamê YBŞyî birîndar bîyî.
Keyeyanê birîndaran vera hêrişanê dewleta tirke nêrazîbîyayîşê xo mojna û îfade kerd ke êyê ke birîndar bîyî domanê nê erdî yê.
Nayif Elyaso ke birayê endamê YBŞyî Hadî Elyasî yo, vat:'' Ma keyeyê xo de yê, erdê xo de yê la dewleta tirke hêrişê ma kena. Dana şiwanan û dikanan ro. Nê hêrişî seba ke verê agêrayîşê Şingalijan bêro girewtene, yenê kerdene.  Ma erdê xo pawenê. YBŞ asayîşê ma yo. Hukmatê Iraqî hêrişan nêvindarneno.''
Bişar Elyas zî babîyê Xalido ke 3 embazanê xo reyde birîndar bi. Elyasî vat: ''Lajê mi seba erdê xo, azadîya xo têkoşîn keno. Ma do erdê xo ra fek vera nêdê. Her kes zaneno ke PKK Şingal de nîyo. Dewleta tirke wazena ma çin bikera la ma û domanê ma do Şingal bipawê.''
